**GUVERNUL ROMÂNIEI**

****

**ORDONANŢĂ DE URGENȚĂ**

**pentru modificarea și completarea unor acte normative în domeniul fondurilor europene**

Având în vedere că dezvoltarea teritorială a localităților urbane și rurale din România reprezintă o prioritate strategică la nivel național în vederea îmbunătățirii calității vieții și asigurării standardelor de locuit necesare populației, la un nivel calitativ superior, în conformitate cu prevederile Noii Agende Urbane, cu politicile Uniunii Europene, dar și cu politicile naționale, în diferite domenii precum: mobilitate urbană, regenerare urbană, servicii publice de utilități, eficiență energetică, educație și sănătate și alte domenii similare;

Ținând cont de faptul că, dezvoltarea teritorială a localităților urbane este de asemenea esențială pentru dezvoltarea localităților rurale limitrofe, ca o soluție pentru creșterea oportunităților economice și pentru descongestionarea traficului sau a rezolvării problemelor privind accesul populației la serviciile publice edilitare și sociale;

Pentru a asigura continuitatea implementării proiectelor și pregătirea proiectelor care vor fi implementate în perioada de programare 2021-2027, la nivelul unităților administrativ teritoriale afectate de reducerea capacității financiare de implementare a proiectelor și de pregătire a proiectelor care vor fi implementate în perioada de programare 2021-2027, se impune stabilirea unor măsuri urgente care să asigure necesarul de fonduri pe toată durata de implementare a proiectelor, precum și pregătirea unui portofoliu de proiecte a căror implementare să poată începe în 2021. Aceste măsuri sunt necesare ca urmare a situației extraordinare generate de criza financiară ca urmare a pandemiei COVID 19 și având în vedere derularea etapelor de negociere cu Comisia Europeană privind Acordul de parteneriat și adoptarea programelor operaționale aferente perioadei de programare 2021-2027, iar în lipsa unor măsuri urgente se va ajunge la blocarea proiectelor cu finanțare din fonduri externe nerambursabile ca urmare a incapacității beneficiarilor de a suporta cofinanțarea și cheltuielile neeligibile și întârzierea pregătirii portofoliului de proiecte de la nivel local care urmează a fi implementate în perioada de programare 2021-2027. Pentru a evita riscul de blocaj al proiectelor cu finanțare din fonduri externe nerambursabile, se impun măsuri de urgență care să asigure necesarul de fonduri pe toată durata de implementare a proiectelor;

Mai mult, anumite localități urbane au în structura teritorială sate aparținătoare care, raportat la reglementările în vigoare, nu au fost incluse în proiecte care au urmărit dezvoltarea de infrastructură de bază referitoare la alimentarea cu apă-canalizare, modernizarea de drumuri și altele asemenea. În plus, unitățile administrativ teritoriale cu statut de municipii reședință de județ, municipii, sectoarele municipiului București și orașe trebuie să poată dezvolta proiecte în parteneriat cu unități administrativ teritoriale de tip comună, respectiv proiecte de mobilitate urbană, sau regenerare urbană pentru a asigura dezvoltarea urbană pe termen lung, echilibrată a tuturor localităților urbane din România;

Deoarece eligibilitatea cheltuielilor în perioada de programare 2021-2027 începe cu data de 1 ianuarie 2021, dată de la care devin eligibile cheltuielile aferente implementării proiectelor şi acţionează riscul de dezangajare eşalonat pe durata celor 7 ani, conform regulilor prevăzute de propunerile de regulamente ale Comisiei Europene, de tipul n+2;

Având în vedere că eligibilitatea cheltuielilor în cadrul Facilității de Redresare și Reziliență a început de la data de 1 februarie 2020 și perioada de elaborarea a Planului național de redresare și reziliență este relativ scurtă, iar pentru proiectele de investiții este necesară actualizarea/elaborarea de urgență a documentațiilor tehnico-economice astfel încât să poată fi contractate și implementate până la termenul prevăzut în draftul de Regulament al Comisiei Europene, respectiv până la data de 31.12.2022 să fie contractate 70% din valoarea granturilor și diferența până la data de 31.12.2023;

Având în vedere că pentru a se incadra in termenele foarte stranse prevazute în draftul de Regulament, beneficiarii principali ai MRR, respectiv CFR si CNAIR sunt pregătite la acest moment sa lanseze proceduri de achiziție publica, dar, pentru a putea demara achizițiile, este necesara asigurarea prin bugetul MTIC a fondurilor necesare investițiilor aferente MRR, similar proiectelor finanțate din POIM

Ținând cont de faptul că, elementele sus menționate vizează interesul public și strategic, sunt o prioritate a Programului de guvernare și constituie o situație de urgență și extraordinară, a cărei reglementare nu poate fi amânată pentru a asigura premisele unui grad ridicat de absorbție în perioada 2021-2027;

Luând în considerare faptul că o prioritate majoră a Guvernului o constituie îmbunătăţirea gradului de absorbţie a fondurilor europene,

În lipsa acestor măsuri s-ar produce o serie de consecințe imediate asupra bugetului de stat prin neatragerea fondurilor europene, precum și dificultăți și întârzieri în implementarea proiectelor cu finanţare din fonduri externe nerambursabile în perioada 2021-2027,

Întrucât, împrejurările de față vizează interesul public și constituie elementele unei situații extraordinare ce nu suferă amânare, astfel încât se impune reglementarea unor măsuri în domeniul fondurilor europene,

În temeiul art. 115 alin. (4) din Constituţia României, republicată,

**GUVERNUL ROMÂNIEI adoptă prezenta ordonanţă de urgență:**

**Art. I**. Ordonanța de urgență a Guvernului nr. 155/2020 privind unele măsuri pentru elaborarea Planului naţional de relansare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă, publicată în Monitorul Oficial al României, Partea I, nr. 819 din 7 septembrie 2020, se modifică și se completează după cum urmează:

1. Titlul se modifică și va avea următorul cuprins:

” **Ordonanța de urgență a Guvernului privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă**”

1. În tot cuprinsul actului normativ titlul planului național, respectiv ”**Planul național de relansare și reziliență”,** se înlocuiește cu **”Planul național de redresare și reziliență”.**
2. La articolul 1, literele a), b) și f) ale alineatului (4) se modifică și vor avea următorul cuprins:

**” a)** să fie proiecte mature, cu un grad avansat de elaborare a documentaţiilor tehnico-economice şi cu angajamente ferme din partea beneficiarilor de încheiere a contractelor de achiziţie publică sau a contractelor sectoriale, după caz, până la sfârşitul anului 2022, pentru minimum 70% din valoarea alocată sub formă de grant, respectiv la sfârşitul anului 2023, pentru restul valorii alocate sub formă de grant;

**b)** să contribuie la ameliorarea stării economice şi la creşterea capacităţii derezilienţă a României la nivel national sau dupa caz, la nivel regional sau local;

………..

**f)** să aibă un impact semnificativ pentru dezvoltarea economică la nivel național şi/sau, după caz, la nivelul regiunilor de dezvoltare ale României ori la nivelul autorităţilor locale, ţinând cont şi de Strategia naţională pentru dezvoltare durabilă a României 2030 sau, după caz, de Strategia de dezvoltare locală, respectiv Strategia de dezvoltare regională, parte componentă a planului pentru dezvoltare regională.

1. Articolul 2 se modifică și va avea următorul cuprins:

**”Art. 2 - (1)** Se aprobă facilitatea de finanțare „Fondul pentru elaborarea documentațiilor tehnico-economice - FEDTE”, coordonată de către Ministerul Fondurilor Europene, denumită ȋn continuare „facilitate FEDTE”.

**(2)** Facilitatea FEDTE are ca obiectiv general finanțarea elaborării si/sau actualizării documentațiilor tehnico-economice aferente proiectelor ce vor fi depuse pentru finanţare ȋn cadrul PNRR, care sunt o prioritate a strategiei de guvernare, în vederea implementării fără întârzieri a Mecanismului de redresare și reziliență.

**(3)** Facilitatea FEDTE se implementează ȋn perioada cuprinsă ȋntre data intrării ȋn vigoare a prezentei ordonanțe de urgenţă și data de 30 iunie 2022, pentru pregătirea următoarelor categorii de proiecte din PNRR:

**a)** proiecte de infrastructură pentru adaptarea la schimbări climatice, pentru compensarea deficitului de umiditate a solului în vederea combaterii riscului de secetă, reducerea riscului la inundaţii şi alunecări de teren, prin promovarea/punerea în siguranţă a lucrărilor hidrotehnice pentru asigurarea resursei de apă pentru folosinţe, atenuarea viiturilor prin acumulări nepermanente/poldere şi îmbunătăţirea calităţii apei brute, combaterea eroziunii solului de suprafaţă şi de adâncime şi corectarea torenţilor, în special bazinele hidrografice cu hazard torenţial ridicat, prin sisteme de irigare/umectare a solului, drenare şi desecare, protecţie antigrindină, pepiniere silvice, împăduriri şi terasarea versanţilor, precum şi pentru alte proiecte complementare de infrastructură, inclusiv IT, comunicaţii şi baze de date pentru monitorizare şi raportare directive europene, în valoare de maximum 700.000 mii lei. Beneficiarii finanțării sunt Agenţia Naţională de Îmbunătăţiri Funciare, Autoritatea pentru Administrarea Sistemului Naţional Antigrindină şi de Creştere a Precipitaţiilor, Administraţia Naţională Apele Române, Regia Naţională a Pădurilor - ROMSILVA, singure sau în parteneriat cu ministerele de resort sau împreună cu autorităţi publice centrale/ locale sau asociaţii de dezvoltare intercomunitare care au ca obiect de activitate administrarea infrastructurii de gospodărire a apelor, îmbunătăţiri funciare, protecţia antigrindină şi creşterea/ uniformizarea precipitaţiilor şi de administrare a fondului forestier naţional;

**b)** proiecte de infrastructură pentru mobilitate urbană, inclusiv material rulant; regenerare urbană; turism, patrimoniu natural şi cultural, inclusiv alte investiții necesare în creșterea gradului de accesibilitate; ecologizare de foste și actuale platforme industriale; construire/reabilitare/consolidare seismică/modernizare clădiri publice și clădiri rezidențiale, inclusiv clădiri pentru spaţii de lucru, tehnice, cazare şi desfăşurarea activităţilor instituţionale, în vederea scăderii emisiilor de carbon; investiţii în infrastructura educaţională şi dotarea cu echipamente de laborator/atelier școală pentru învăţământul profesional şi tehnic, învăţământul dual, precum şi investiții unitățile școlare centenare, învăţământul universitar, investiţii în campusuri, reabilitare/modernizare/extindere clădiri existente şi clădiri noi; reabilitare/modernizare/extindere sisteme centralizate de producere şi distribuţie a energiei termice necesare populaţiei; sisteme de iluminat public inteligent; smart village; în valoare de maximum 450.000 mii lei. Beneficiarii ai finanţăriisunt instituţii de învăţământ superior de stat şi autorităţi publice locale din municipii reşedinţă de judeţ, municipii şi oraşe, inclusiv consilii județene, parteneriate între acestea, precum și societăți constituite în baza Legii nr. 31/1990 privind societățile, republicată, cu moodificările și completările ulterioare, a caror activitate este productia de energie termica in scopul compercializarii. Pentru proiectele deconstruire/reabilitare/ modernizare clădiri publice, în vederea scăderii emisiilor de carbon, în categoria de beneficiari ai finanţării se includ şi autorităţile publice centrale.Pentru proiectele din domeniul turismului, în categoria de beneficiari ai finanţării se include şi Regia Naţională a Pădurilor - ROMSILVA. Bugetul total de 450.000 mii lei se repartizează pe regiuni de dezvoltare ale României după cum urmează: 12,5% pentru Regiunea Bucureşti-Ilfov, ca regiune mai dezvoltată, respectiv 87,5% pentru celelalte 7 regiuni mai puţin dezvoltate, pe baza criteriilor de repartizare a sumelor între regiuni utilizate în Programul Operaţional Regional 2014-2020, respectiv populaţie şi suprafaţă, actualizate cu ultimele informații statistice disponibile, respectându-se procentele de alocare astfel cum acestea au rezultat din aplicarea acestor criterii;

**c)** proiecte de infrastructură publică din domeniul sănătăţii pentru extinderea/reabilitarea/modernizarea/dotarea cu aparatură și echipamente medicale a unităților sanitare, reorganizarea circuitelor acestora pentru a răspunde condiţiilor igenico-sanitare în vigoare, cu asigurarea unor circuite temporare în caz de epidemii, pandemii şi alte situaţii de urgenţă, precum şi alte măsuri necesare creşterii rezilienţei acestora; construcția și dotarea clădirilor noi pentru înființarea de noi unități sanitare, pentru extinderea infrastructurii existente sau pentru relocarea activității unităților sanitare. Bugetul alocat finanțării documentațiilor tehnico-economice în domeniul sănătății este în valoare de maximum 500.000 mii lei. Finanţarea documentaţiilor tehnico-economice necesare realizării tipurilor de proiecte menționate mai sus care presupun creșterea numărului de paturi de acuți se realizează cu avizul de oportunitate al Ministerului Sănătăţii și al Casei Naționale de Asigurări de Sănătate. Beneficiarii fondurilor destinate elaborării și/sau actualizării documentaţiilor tehnico-economice sunt: spitalele județene de urgență /spitale de urgență/spitale boli infecțioase/ spitale clinice/ spitale de pediatrie; institutele oncologice/institute clinice care furnizează preponderent servicii de spitalizare continuă în domeniul oncologic; institutele pentru boli cardiovasculare; institutele de pneumoftiziologie/ gerontologie și geriatrie; autoritățile publice centrale și alte instituții publice cu rețea sanitară proprie și autoritățile publice locale pentru spitalele de mai sus aflate în subordinea acestora, precum și parteneriate între acestea. Valoare maximă eligibilă pentru proiectul de investitii este de 250.000.000 euro fără TVA, la cursul de schimb de la data depunerii cererii de finanţare. Cheltuielile ce depășesc valoarea maximă eligibilă sunt suportate din împrumuturi contractate de stat;

**d)** proiecte de infrastructură pentru cercetare în domeniul transferului tehnologic pentru extindere/reabilitare/modernizare clădiri, inclusiv clădiri noi, dotare cu echipamente/utilaje/dotări independente pentru instituţiile de învăţământ superior de stat şi institute de cercetare-dezvoltare din România în domeniul cercetării pe bază de transfer tehnologic din industria alimentară şi agricultură, din domeniul sănătății, precum şi cele din domeniul ingineriei precum: maşini şi motoare electrice, microelectronică, tehnologii avansate, sudură şi altele asemenea, în calitate de beneficiari, în valoare de maximum 125.000 mii lei;

**e)** proiecte de infrastructură de apă-canalizare ai căror beneficiari sunt operatorii de apă şi canalizare, pentru extinderea, modernizarea, reabilitarea reţelelor de apă şi canalizare existente, inclusiv pentru aglomerările pentru care numărul de gospodării este sub 2.000, pentru racordarea la reţeaua de canalizare, cu condiţia să accepte soluţia tehnică de racordare prevăzută de legislaţia în vigoare pentru aglomerări sub 2.000 de gospodării, în limita valorii de maximum 250.000 mii lei;

**f)** proiecte de infrastructură edilitară destinate localităţilor rurale limitrofe localităţilor urbane: apă-canalizare, modernizare/ extindere/reabilitare/dezvoltare de drumuri interioare ale localităţilor, mobilitate, în parteneriat cu localităţile urbane, regenerare, sistem de iluminat public, sisteme inteligente de distribuţie a combustibililor de tranziţie, sisteme centralizate dealimentare cu energie termică, inclusiv reţelele de transport şi distribuţie a energiei termice destinate localităţilor rurale limitrofe localităţilor urbane, în limita valorii de 250.000 mii lei. Beneficiarii fondurilor destinate realizării documentaţiilor tehnico-economice sunt autorităţile publice locale ale localităţilor rurale limitrofe localităţilor urbane singure sau în parteneriat cu localitățile urbane;

**g)** proiecte de infrastructură pentru creşterea rezilienţei comunităţilor în situaţii de urgenţă prin extinderea reţelei de subunităţi de intervenţie din structura inspectoratelor pentru situaţii de urgenţă, astfel încât să fie asigurată o capacitate de răspuns adecvată şi suficientă pentru îndeplinirea criteriilor operaţionale, în limita de maximum 40.000 mii lei. Beneficiarii finanţării sunt Inspectoratul General pentru Situaţii de Urgenţă şi inspectoratele judeţene pentru situaţii de urgenţă;

**h)** proiecte de infrastructură pentru constituirea unor depozite regionale şi crearea stocurilor de materiale şi tehnică - inclusiv medicală, pentru gestionarea unor situaţii cu impact mare şi probabilitate scăzută generate de manifestarea riscurilor prevăzute în anexa nr. 1 la Hotărârea Guvernului nr. 557/2016 privind managementul tipurilor de risc, în limita valorii de 8.500 mii lei. Beneficiarii finanţării sunt Inspectoratul General pentru Situaţii de Urgenţă şi unităţile subordonate;

**i)** proiecte de infrastructură din sistemul judiciar şi sistemul de apărare, ordine publică şi siguranţă naţională pentru construcţia, reabilitarea şi modernizarea clădirilor destinate instituţiilor din domeniul justiţiei şi domeniul apărării, ordinii publice şi siguranţei naţionale, inclusiv digitalizare, în limita valorii de 250.000 mii lei. Beneficiarii fondurilor destinate realizării documentaţiilor tehnico-economice sunt instanţele de judecată din întreaga ţară, parchete, Administraţia Naţională a Penitenciarelor, Oficiul Naţional al Registrului Comerţului, Direcţia Naţională de Probaţiune şi instituţiile din domeniul apărării, ordinii publice şi siguranţei naţionale;

**j)** proiecte de infrastructură în domeniul comunicaţiilor şi tehnologiei informaţiei şi securităţii cibernetice, inclusiv construcţia/reabilitarea/modernizarea de centre de date, centre de servicii esenţiale, centre de instruire şi pregătire, centre de rezervă, regionale şi judeţene, destinate managementului situaţiilor de urgenţă şi asigurării rezilienţei serviciilor IT&C, în limita a 10.000 mii lei, pentru îndeplinirea măsurilor şi acţiunilor necesare asigurării, planificării, coordonării necesarului de comunicaţii pentru elementele de răspuns în situaţii de urgenţă la nivel local, judeţean şi naţional, inclusiv gestionarea informaţiilor din domeniu. Beneficiar al finanţării este autoritatea naţională cu rol principal în asigurarea funcţiei de sprijin comunicaţii şi informatică în managementul tipurilor de risc, stabilită prin Hotărârea Guvernului nr. 557/2016, precum şi instituţiile şi autorităţile publice centrale;

**k)** proiecte de transformare/tranziţie digitală, inclusiv prin robot process automation, a serviciilor administraţiei publice centrale şi locale, esenţiale pentru ca cetăţenii şi companiile să poată obţine servicii publice eficiente şi de calitate de la distanţă, infrastructura IT&C (hardware, software, servicii IT) necesară digitalizării serviciilor (pentru oricare din procesele aferente serviciilor - frontend sau backend), interoperabilitate, securitate cibernetică, standardizare, semnătură electronică, identitate electronică, single sign on, dar şi implementarea de alte instrumente specifice transformării digitale, în valoare maxima de 100.000 mii lei. Beneficiarii fondurilor destinate realizării documentaţiilor tehnico-economice sunt Autoritatea pentru Digitalizarea României, autorităţile publice centrale şi locale care dezvoltă proiecte dedigitalizare a serviciilor publice oferite cetăţenilor şi companiilor;

**(4)** Beneficiarii de fonduri pentru elaborarea și/sau actualizarea de documentaţii tehnico-economice prevăzuţi la alin. (3) au obligaţia de a iniţia toate măsurile necesare pentru a obţine finanţare în cadrul PNRR cu respectarea procedurilor legale naţionale şi europene în domeniu şi ulterior după încheierea contractelor/acordurilor de finanţare să solicite la rambursare întreaga sumă alocată pentru pregătirea documentaţiilor tehnico-economice.

**(5)** Valoarea estimată pentru elaborarea și/sau actualizarea documentaţiilor tehnico-economice se stabileste in functie de valoarea estimata a proiectelor, dar nu mai mult de 3% din valoarea totală estimată a acestora, inclusiv TVA.

**(6)** Beneficiarii de fonduri pentru elaborarea și/sau actualizarea de documentaţii tehnico-economice prevăzuţi la alin. (3) au calitatea de autoritate contractantă sau de entitate contractantă şi derulează, potrivit prevederilor legale în vigoare, procedurile de atribuire a contractelor de achiziţie publică/sectoriale, necesare elaborării și/sau actualizării documentaţiilor tehnico-economice prevăzute anterior.

**(7)** Cheltuielile cu documentaţiile tehnico-economice sunt cheltuieli eligibile în cadrul PNRR, cu condiţia respectării legislaţiei din domeniul ajutorului de stat, după caz. Beneficiarii proiectelor care vor fi implementate ȋn cadrul Mecanismului de Redresare și Reziliență prevăzuţi la alin. (3) au obligaţia de a solicita la rambursare cheltuielile aferente elaborării și/sau actualizării documentaţiilor tehnico-economice, în cadrul PNRR. Sumele cuvenite a fi rambursate beneficiarilor în cadrul PNRR reprezentând contravaloarea documentaţiilor tehnico-economice finanţate din facilitatea FEDTE se fac venit, la o poziţie distinctă, în bugetulde stat, în condiţiile legii.

**(8)** Beneficiarii de fonduri destinate pregătirii documentaţiilor tehnico-economice prevăzuţi la alin. (3) au obligaţia de a aproba, potrivit legii, documentaţiile tehnico-economice, precum şi de a respecta prevederile Hotărârii Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările şi completările ulterioare.

**(9)** Prin documentații tehnico-economice, în înțelesul prezentei ordonanțe de urgență, se înțelege documentația tehnico-economică elaborată conform etapelor prevăzute de Hotărârea Guvernului nr. 907/2016, precum și orice alte categorii de studii și documentații pentru obținerea de avize/autorizații care sunt necesare pentru implementarea proiectelor din domeniile prevăzute la alin.(3).

**(10)** Beneficiarii care nu depun proiectul pentru finanţare din PNRR, precum și cei care nu depun cereri de rambursare ȋn vederea rambursării cheltuielilor aferente documentaţiilor tehnico-economice din fonduri aferente PNRR, sunt obligaţi să returneze bugetului de stat sumele primite din facilitatea FEDTE pentru elaborarea documentaţiilor tehnico-economice, împreună cu accesoriile aferente.”

1. După articolul 2 se introduc două noi articole, art. 21 și art. 22, cu următorul cuprins:

**„Art. 21** - În bugetul Ministerului Transporturilor, Infrastructurii şi Comunicaţiilor se cuprind, cu respectarea prevederilor legislaţiei naţionale şi a legislaţiei Uniunii Europene privind ajutorul de stat, creditele de angajament şi creditele bugetare aferente valorii totale a proiectelor aferente Mecanismului de Redresare și Reziliență, ai căror beneficiari sunt unităţile care funcţionează sub autoritatea sau în coordonarea Ministerului Transporturilor, Infrastructurii şi Comunicaţiilor.

**Art. 22** **- (1)** Propunerile de credite de angajament şi de credite bugetare pentru asigurarea sumelor necesare implementării corespunzătoare a proiectelor pentru beneficiarii prevăzuţi la art. 21 se stabilesc de către aceştia pe baza fişelor de fundamentare ale proiectelor propuse la finanţare/finanţate în cadrul Planului naţional de redresare şi rezilienţă. Fişele de fundamentare întocmite de beneficiarii prevăzuţi la art. 21 sunt avizate de către Organismul intermediar pentru transport.

**(2)** Avizul Organismului intermediar pentru transport se acordă pe baza informaţiilor din fişa de fundamentare a proiectului propus la finanţare şi se referă la eligibilitatea activităţilor din cadrul proiectului, fără a reprezenta un angajament al acestuia de a accepta la finanţare proiectul respectiv.

**(3)** Propunerile de credite de angajament şi bugetare prevăzute la art. 21 se includ la titlul din clasificaţia bugetară referitor la proiecte cu finanţare din fonduri externe nerambursabile aferente cadrului financiar 2014-2020.

**(4)** În bugetul ordonatorului de credit din care se asigură finanţarea proiectelor beneficiarilor prevăzuţi la art. 21 se introduc obiective de investiţii noi, cu finanţare din fonduri europene, cu încadrearea în în limita de 10 miliarde EUR alocată prin Mecanismul de Redresare și Reziliență, numai după obţinerea avizului Organismului intermediar pentru transport şi dacă acestea îndeplinesc cumulativ următoarele condiţii:

**a)** titularul proiectului are calitatea de potențial beneficiar în cadrul Planului naţional de redresare şi rezilienţă;

**b)** obiectivul/proiectul de investiţii îndeplineşte condiţiile prevăzute la art. 43 alin. (1) din Legea nr. 500/2002 privind finanțele publice, cu modificările şi completările ulterioare.”

**(5)** În bugetul ordonatorului de credite din care se asigură finanţarea proiectelor beneficiarilor prevăzuţi la art. 21 se pot introduce obiective de investiţii în continuare pentru care sursa de finanţare a fost asigurată din bugetul de stat sau din fonduri externe rambursabile, numai după obţinerea acordului Organismului intermediar pentru transport, dacă acestea îndeplinesc cumulativ următoarele condiţii:

**a)** titularul proiectului are calitatea de potenţial beneficiar în cadrul Mecanismul de redresare și reziliență/MRR;

**b)** proiectul îndeplineşte cerinţele tehnico- economice pentru a fi finanţat din fonduri europene şi se încadrează în limita de 10 miliarde EUR alocata prin aceasta facilitate;

**c)** proiectul este prevăzut în documentele strategice naţionale din transport aprobate conform legii;

**d)** obiectivele de investiții în continuare au proceduri de achiziție în curs sau au contracte de achiziție publică încheiate pentru elaborarea documentațiilor tehnico-economice.”

1. Articolul 3 se modifică și va avea următorul cuprins:

**”Art. 3 - (1)** Beneficiarii prevăzuţi la art.2 alin.(3) pot derula procedurile de atribuire a contractelor de execuţie lucrări, asistenţă tehnică, dirigenţie de şantier şi a altor categorii de contracte necesare implementării proiectelor de investiţii publice cu includerea în documentele achiziţiei aferente a unei condiţii suspensive referitoare la aprobarea finanţării proiectului din PNRR.

**(2)** Beneficiarii prevăzuţi la art.2 alin.(3), ale căror proiecte urmează a se finanţa din fondurile alocate prin intermediul PNRR, derulează procedurile de atribuire a contractelor de achiziţie publică/sectoriale, în baza avizului conform eliberat în termen de 10 zile lucrătoare de Ministerul Fondurilor Europene. Avizul conform se eliberează pentru fiecare proiect de infrastructură în parte care urmează a se finanţa din fondurile alocate prin PNRR, în limita bugetului estimat prevăzut pentru fiecare domeniu de investiţii, după aprobarea potrivit procedurilor la nivel european a PNRR. Avizul conform este valabil până la încheierea acordurilor/contractelor de finanţare potrivit prevederilor legale referitoare la mecanismul de implementare şi finanţare al PNRR.

**(3)** Între beneficiarul de fonduri PNRR şi Ministerul Fondurilor Europene se încheie contracte/acorduri de finanţare pentru categoriile de proiecte prevăzute la art. 2 alin. (3) numai după aprobarea PNRR potrivit procedurilor la nivel european.

**(4)** Beneficiarii prevăzuţi la art.2 alin.(3) pot încheia contracte de achiziţie publică/sectoriale, după caz, pentru proiectele de infrastructură, numai după încheierea contractelor de finanţare/acordurilor de finanţare ȋn cadrul PNRR.

(5) Ordonatorii principali de credite au obligația de a include în bugetele acestora creditele de angajament și creditele bugetare necesare finanțării cheltuielilor destinate elaborării și/sau actualizării de documentaţii tehnico-economice prevăzuţe la alin. (1) și a cheltuielilor necesare implementării proiectelor de investiţii publice finanţate din PNRR, în baza contractelor/acordurilor de finanțare încheiate de către aceștia sau de către instituțiile/entitățile din subordinea acestora, potrivit contractelor de achiziţie publică sau a contractelor sectoriale, după caz, legal încheiate .

1. La articolul 4 literele a), e) și j) se modifică și vor avea următorul cuprins:

**”a)** emiterea avizului conform prevăzut la art. 1 alin. (4) lit. c) către beneficiarii prevăzuţi la art. 2 alin. (3) după aprobarea PNRR potrivit procedurilor europene;

....

**e)** asigurarea decontării de către Comisia Europeană a cheltuielilor efectuate de beneficiari pentru implementarea reformelor şi a proiectelor de infrastructură finanţate din fondurile alocate PNRR;

**....**

**j)** elaborarea şi aprobarea în condiţiile legii a metodologiei pentru realizarea pistelor de audit, astfel încât să se poată exercita controlul ex-ante/ex-post asupra procedurilor şi contractelor implementate de beneficiarii de fonduri din PNRR;**”**

1. La articolul 4, după litera l) se introduce o nouă literă, lit. m), cu următorul cuprins:

**”m)** emiterea avizului prealabil prin care se certifică faptul că proiectele pentru care se solicită finanțare în cadrul FEDTE sunt în concordanță cu Mecanismul de redresare și reziliență.”

1. Articolul 6 se modifică și va avea următorul cuprins:

**”(1)** Beneficiarii de fonduri din PNRR îşi pot constitui unităţi de implementare şi monitorizare pentru fiecare proiect de infrastructură prin decizie a conducătorului unităţii în cadrul căreia funcţionează unitatea de implementare şi monitorizare. Dimensionarea personalului necesar gestionării proiectelor de infrastructură are loc în funcţie de evoluţia etapelor de implementare ale acestora cu respectarea principiilor de gestionare eficientă a fondurilor alocate.

**(2)** Personalul care desfăşoară activităţi în cadrul unităţilor de implementare şi monitorizare a proiectelor de infrastructură finanţate din fonduri PNRR, din cadrul beneficiarilor instituţii publice, beneficiază de prevederile art. 16 din Legea-cadru nr. 153/2017, cu modificările şi completările ulterioare.**”**

1. Articolul 8 se modifică și va avea următorul cuprins:

**”Art. 8 -** Proiectele din domeniile de eligibilitate prevăzute la art. 2, alin. (3), lit. b) sunt eligibile la finanţare numai dacă îndeplinesc cumulativ următoarele condiţii:

**a)** fac parte dintr-o strategie elaborată la nivel naţional/regional/local/judeţean şi/sau dintr-un plan de mobilitate pentru dezvoltare urbană şi/sau alte documente strategice aprobate conform legii;

**b)** au o valoare minimă de 5.000.000 euro fără TVA şi o valoare maximă eligibilă de 75.000.000 euro fără TVA, la cursul de schimb de la data depunerii cererii de finanţare. Cheltuielile ce depășesc valoarea maximă eligibilă sunt suportate din împrumuturi contractate de stat. Valoarea minimă sau maximă a proiectelor se poate constitui prin însumarea mai multor obiective din aceeași categorie de proiecte;

**c)** înainte de demararea procedurilor de atribuire a contractelor de achiziţie publică/sectoriale, au obţinut avizul conform prevăzut la art. 4 lit. a);

**d)** sunt însoţite de o declaraţie pe propria răspundere din partea autorităţilor publice locale conform căreia, în situaţia finanţării contravalorii documentațiilor tehnico-economice împreună cu avizele/acordurile şi aprobările legale aferente, autorităţile publice locale se obligă să depună cererea de finanţare aferentă proiectului pentru care s-a elaborat/actualizat documentaţia tehnico-economică la finanţare din PNRR și să solicite la rambursare cheltuielile efectuate pentru elaborarea și/sau actualizarea acestora;

**e)** proiectele pentru care se elaborează documentaţiile tehnico-economice sunt aprobate prin hotărâre a consiliilor locale/judeţene, a consiliului pentru dezvoltare regională după caz, înainte de derularea procedurilor de atribuire a contractelor de achiziţie publică/sectoriale;

**f)** contractele de achiziţie publică sau contractele sectoriale, după caz, au fost elaborate cu respectarea prevederilor legale în vigoare privind achiziţiile publice.

1. După articolul 8, se introduce un nou articol, art.81, cu următorul curpins:

**”Art. 81 - (1)** Cheltuielile eligibile aferente documentaţiilor tehnico-economice incluse în proiecte prevăzute la art.2 alin.(3), finanţate ȋn cadrul facilității FEDTE, sunt asigurate în cuantum de 100% din fonduri provenite din bugetul de stat.

**(2)** Proiectele care vor fi implementate ȋn cadrul Mecanismului de Redresare și Reziliență și care au ca beneficiari instituțiile publice finanţate integral din bugetul de stat prevăzute la art.2 alin.(3), precum și sumele necesare elaborării și/sau actualizării documentațiilor tehnico-economice, se aprobă de către Guvern prin memorandum, la propunerea Ministerului Fondurilor Europene, iar creditele de angajament și creditele bugetare aferente acestora se cuprind ȋn bugetul beneficiarilor finanţaţi integral din bugetul de stat, potrivit legii.

**(3)** Cu respectarea prevederilor legislaţiei nationale și a legislaţiei Uniunii Europene privind ajutorul de stat, din bugetul de stat, in bugetul Ministerului Fondurilor Europene, la poziţii distincte de transferuri, se cuprind sumele necesare finanţării cheltuielilor eligibile aferente documentaţiilor tehnico-economice incluse în proiectele aprobate la finanţare din facilitatea FEDTE, pentru următoarele categorii de beneficiari:

**a)** ordonatori de credite ai bugetului local și instituţii publice locale finantate integral din venituri proprii și/sau finanţate parţial de la bugetele locale;

**b)** instituţii publice finanţate integral din venituri proprii și/sau finanţate parţial de la bugetul de stat, bugetul asigurărilor sociale de stat sau bugetele fondurilor speciale;

**c)** beneficiari, alţii decât instituţii publice.

**(4)** Pentru ȋncheierea contractelor/acordurilor cu beneficiarii prevăzuţi la alin.(3) lit. a) și c) privind acordarea de finanţare ȋn cadrul facilităţii FEDTE, Ministerul Fondurilor Europene, pe bază de acord de parteneriat cu Agențiile pentru Dezvoltare Regională, organizează apel de proiecte după principiul primul venit - primul servit, cu prag minim de calitate stabilit prin ghidul solicitantului aprobat conform legii, iar contractele/acordurile de finanțare se încheie în limita fondurilor aprobate cu această destinație, cu condiția ca, la data depunerii cererii de finanțare pentru proiectul de investiții din PNRR, beneficiarii eligibili să depună studiul de fezabilitate, să obțină avizele tehnice prevăzute de lege, să obțină autorizația de construire şi să facă dovada aprobării studiului de fezabilitate.

**(5)** Propunerile de credite de angajament și de credite bugetare necesare pentru finanţarea cheltuielilor eligibile aferente documentaţiilor tehnico-economice incluse în proiectele implementate ȋn cadrul facilitătii FEDTE de către beneficiarii prevăzuţi la alin. (3) lit.a) și b) se stabilesc pe baza contractelor/acordurilor de finantare ȋncheiate cu Ministerul Fondurilor Europene.

**(6)** Propunerile de credite de angajament și de credite bugetare prevăzute la alin.(2) și (5) se cuprind la un titlu distinct de cheltuieli bugetare.

**(7)** Proiectele implementate ȋn cadrul facilitații FEDTE sunt considerate acțiuni multianuale.

**(8)** Beneficiarii prevăzuţi la alin. (2) și alin.(3) lit.a și b) au obligația asigurării cu prioritate a fondurilor necesare pentru elaborarea și/sau actualizarea documentațiilor tehnico- economice aferente proiectelor prevăzute la art. 2 alin. (3) după aprobarea de către Guvernul României a Memorandumului prevăzut la alin.(2), respectiv după selectarea proiectelor la finanțare din FEDTE.

**(9)** Beneficiarii proiectelor aprobate prin Memorandum au obligația raportării către Ministerul Fondurilor Europene, trimestrial, sau ori de cate ori este necesar, a stadiului elaborării și/sau actualizării documentațiilor tehnico – economice.

**(10)** Ministerul Fondurilor Europene prezintă Guvernului situația centralizată ȋntocmită pe baza informațiilor primite conform alin. (9), precum și a informaţiilor transmise de către beneficiarii prevăzuţi la alin. (3), conform contractelor/acordurilor de finanţare ȋncheiate ȋn cadrul facilităţii FEDTE.

**(11)** Prin ordin al ministrului fondurilor europene se aprobă ghidul solicitantului/beneficiarului pentru apelurile de proiecte prevăzute la alin. (4) necesar accesării de fonduri din facilitatea FEDTE pentru elaborarea și/sau actualizarea documentațiilor tehnico-economice.

**(12)** Modalitatea de recuperare a cheltuielilor efectuate cu elaborarea și /sau actualizarea documentațiilor tehnico-economice in cazul in care beneficiarii nu depun la finanțare din PNRR proiectul de investiții va face obiectul unui ordin comun al ministrului fondurilor europene si al ministrului finanțelor publice.**”**

**Art. II.** Ordonanța de urgență a Guvernului nr. 88/2020 privind instituirea unor măsuri, precum și acordarea unui sprijin financiar pentru pregătirea portofoliului de proiecte în domenii strategice considerate prioritare pentru perioada de programare 2021-2027, destinat finanțării prin Programul operațional Asistență tehnică 2014-2020 (POAT 2014-2020) și Programul operațional Infrastructură mare 2014-2020 (POIM), publicată în Monitorul Oficial al României, Partea I nr. 458 din 29 mai 2020, aprobată cu modificări prin Legea nr. 198/2020, se modifică și se completează după cum urmează:

**1.**La articolul 2, după litera i), se introduce o nouă literă, lit. j), cu următorul cuprins:

„j) infrastructură de cercetare medicală și digitalizare a sistemului medical.”

**2.** Articolul 3 se modifică și va avea următorul cu cuprins:

**”Art. 3** Sprijinul financiar prevăzut la art. 2 se acordă prin Programul operaţional Asistenţă tehnică 2014 - 2020, denumit în continuare POAT 2014 - 2020 şi Programul operaţional Infrastructură mare 2014 - 2020, denumit în continuare POIM, în domenii care urmează a fi finanţate în perioada 2021 - 2027, cu respectarea legislaţiei în domeniul ajutorului de stat și aplicarea prevederilor privind supracontractarea prevăzute de OUG 40/2015 privind gestionarea financiară a fondurilor europene pentru perioada de programare 2014-2020.”

**3.** Litera b a articolului 4 se modifică și va avea următorul cuprins:

**„b)** proiect pentru autorizarea/desfiinţarea executării lucrărilor şi proiectul tehnic de execuţie, inclusiv documentaţiile tehnico-economice prevăzute la art. XV alin. (1) din Ordonanţa de urgenţă a Guvernului nr. 83/2016 privind unele măsuri de eficientizare a implementării proiectelor de infrastructură de transport, unele măsuri în domeniul transporturilor, precum şi pentru modificarea şi completarea unor acte normative, aprobată cu modificări şi completări prin Legea nr. 205/2019, pentru care se vor aplica în continuare reglementările specifice, cu excepția proiectelor de infrastructură prevăzute la art. 2 lit. j).”

**4.** La articolul 5 alin. (1) se modifică și va avea următorul cu cuprins:

 ”(1) Proiectele de infrastructură din domeniile prevăzute la art. 2 lit. a)-j) pentru care se acordă sprijin financiar în elaborarea documentaţiilor tehnico-economice trebuie să se încadreze în obiectivele prevăzute în documentele strategice prin care vor fi îndeplinite condiţiile favorizante aplicabile, precum şi să îndeplinească una dintre următoarele condiţii, după caz, în funcţie de relevanţă şi aplicabilitate:

  a) să facă parte din Master Planul General de Transport al României, aprobat prin Hotărârea Guvernului nr. 666/2016, pentru proiectele de infrastructură de transport;

  b) să facă parte din Master Planul de alimentare cu apă, apă uzată şi, după caz, din Planul naţional/judeţean/municipal de gestionare a deşeurilor, pentru proiectele de infrastructură de apă, apă uzată şi/sau gestionare a deşeurilor sau din alte documente strategice elaborate în acest scop;

  c) să facă parte din Planul de mobilitate urbană pentru proiectele de mobilitate urbană sau din alte documente strategice elaborate în acest scop;

  d) să facă parte din Strategia integrată de dezvoltare urbană (SIDU)/Strategia de dezvoltare locală elaborată şi aprobată la nivel local pentru proiectele de regenerare urbană sau din alte studii/planuri/strategii aprobate de autorităţile administraţiei publice locale, pentru proiectele de regenerare urbană;

  e) să facă parte din analize, planuri, strategii elaborate şi aprobate la nivel local, judeţean sau regional, care includ dezvoltarea turismului şi/sau obiectivelor de patrimoniu cu potenţial turistic, pentru proiecte din categoria infrastructuri şi servicii publice de turism, inclusiv obiective de patrimoniu;

  f) să facă parte din strategiile/planurile, elaborate şi aprobate la nivel judeţean, regional sau național, care includ dezvoltarea infrastructurii rutiere de interes judeţean, precum şi pentru proiecte de tipul centre de agrement/baze turistice/tabere şcolare;

g)să facă parte din Strategia Națională de Cercetare, Inovare și Specializare Inteligentă pentru Operațiunile de Importanță Strategică din domeniul sănătății”.

**5.** La articolul 18, alineatul (2) se modifică și va avea următorul cu cuprins:

**”(2)** O entitate dintre cele prevăzute la alin. (1) [lit. c)](https://lege5.ro/Gratuit/gm3tenrvha3a/ordonanta-de-urgenta-nr-88-2020-privind-instituirea-unor-masuri-precum-si-acordarea-unui-sprijin-financiar-pentru-pregatirea-portofoliului-de-proiecte-in-domenii-strategice-considerate-prioritare-pent?pid=316727379&d=2020-10-27#p-316727379) poate participa și poate obține în condițiile prezentei ordonanțe de urgență sprijin pentru documentația tehnico-economică aferentă unui singur proiect de specializare inteligentă, la nivelul unei regiuni pentru dezvoltare**”.**

**6.** Articolul 21 se modifică și va avea următorul cuprins:

#### ”Art. 21. (1) Criteriile de repartizare a sumelor între regiunile de dezvoltare prin POAT 2014-2020 sunt aceleași cu criteriile utilizate la repartizarea sumelor prin Programul operațional regional 2014-2020, respectiv populație și suprafață, actualizate cu ultimele date statistice disponibile, respectându-se procentele de alocare astfel cum acestea au rezultat din aplicarea acestor criterii.

#### (2) În urma derulării apelurilor regionale de proiecte, pentru regiunile pentru care bugetul alocat inițial nu a fost acoperit integral cu proiecte se poate organiza un nou apel de proiecte care să însumeze economiile rămase și diferența din supracontractare în limita a 150% din alocarea inițială.

#### (3) În urma derulării apelurilor regionale de proiecte, pentru regiunile pentru care bugetul alocat inițial a fost acoperit integral cu proiecte, se vor include la finanțare proiectele din lista de rezervă, care nu s-au incadrat în alocarea regiunii, și în cazul în care nu se acoperă 150% din alocarea regională se va redeschideun nou apel de proiecte pe suma rămasă până la 150% din alocarea inițială.”

**7.** După Capitolului III - Prevederi referitoare la mobilitate urbană, regenerare urbană, centre de agrement/baze turistice (tabere şcolare), infrastructură şi servicii publice de turism, inclusiv obiective de patrimoniu, specializare inteligentă şi infrastructură rutieră judeţeană, se introduce un nou capitol, Capitolul III1 - Prevederi referitoare la infrastructură de cercetare medicală și digitalizarea sistemului medical alcătuit din articolele 211 și 212, cu următorul cuprins:

“**CAPITOLUL III1 - Prevederi referitoare la infrastructură de cercetare medicală și digitalizarea sistemului medical**

**Art. 211** - Asigurarea finanţării din fonduri externe nerambursabile pentru elaborarea documentaţiilor tehnico-economice necesare proiectelor de infrastructură prevăzute la art. 2 lit. j) se realizează prin încheierea de contracte de finanțare între Autoritatea de management pentru POAT 2014 – 2020 și beneficiarii proiectelor de infrastructură de cercetare medicală și digitalizare a sistemului medical.

**Art. 212 -** (1) Proiectele pentru dezvoltarea infrastructurii de cercetare medicală și digitalizare a sistemului medical pentru care se acordă sprijin financiar în vederea elaborarării documentaţiilor tehnico-economice trebuie să îndeplinească cumulativ următoarele condiţii:

a) să vizeze construcția/reabilitarea/modernizarea/extinderea/echiparea infrastructurii de cercetare medicală sau digitalizare a sistemului medical;

b) proiectul să aibă valoarea totală estimată, cuprinsă între 10.000.000 euro şi 150 000.000 euro, fără T.V.A., echivalent în lei;

c) potenţialii beneficiari să fie organismele de cercetare, autoritățipublice centrale sau parteneriate între acestea.

(2) O entitate dintre cele prevăzute la alin. (1) lit. c) poate obţine, singură sau în parteneriat, sprijin financiar pentru elaborarea documentaţiei tehnico-economice aferente unui singur proiect pentru dezvoltarea infrastructurii de cercetare medicală și digitalizare a sistemului medical.”

**Art. III.** Articolul 7 dinOrdonanța de urgență a Guvernului nr.156/2020 privind unele măsuri pentru susținerea dezvoltării teritoriale a localităților urbane și rurale din România cu finanțare din fonduri externe nerambursabile, publicată in Monitorul Oficial al României, Partea I, nr. 820 din 7 septembrie 2020, se modifică și va avea următorul cuprins:

,,(1)Pentru proiectele cu finanțare din fonduri externe nerambursabile din perioada 2014-2020 gestionate de către unitățile administrativ teritoriale urbane prevăzute la art. 1 alin. (1) din regiunile mai puțin dezvoltate conform clasificării prevăzute în Nomenclatorul comun al unităților teritoriale de statistică (NUTS) aprobat prin Regulamentul (CE) nr.1059/2003 **și județul Ilfov**, cheltuielile neeligibile se stabilesc în sarcina autorităților de management în procent de 75% din valoarea plăților efectuate, dacă îndeplinesc cumulativ următoarele condiții:

a) nu sunt rezultatul unor fraude sau al unor nereguli generate de abateri de la prevederile legislației europene sau naționale aplicabile în efectuarea cheltuielii;

b) pot fi cheltuieli eligibile potrivit regulamentelor europene aplicabile, dar sunt încadrate ca și cheltuieli neeligibile la nivelul programului operațional și/sau ghidului solicitantului;

c) sunt necesare proiectului, fiind prevăzute în bugetul proiectului care face obiectul finanțării din fonduri externe nerambursabile ca și cheltuieli neeligibile.”

**Art. IV.** Articolul IX dinOrdonanța de urgență nr. 52/2020 pentru modificarea art. 293 alin. (2) din Ordonanța de urgență a Guvernului nr. 40/2015privind gestionarea financiară a fondurilor europene pentru perioada de programare 2014-2020,precum și pentru adoptarea unor măsuri privind beneficiarii de fonduri europene în contextul răspândirii COVID-19, se modifică și va avea următorul cuprins:

”(1) Prevederile art. II-V se aplică începând cu data intrării în vigoare a prezentei ordonanțe de urgență și până la data de 31 decembrie 2021.

(2)Prevederile art. III se aplică cererilor de prefinanțare depuse începând cu data intrării în vigoare a prezentei ordonanțe de urgență.

(3)Prevederile art. IV alin. (2) și (3) și ale art. V se aplică și pentru cererile de plată și cererile de rambursare înregistrate la autoritatea de management/organismul intermediar la data intrării în vigoare a prezentei ordonanțe de urgență”.

**PRIM – MINISTRU**

**Ludovic ORBAN**